РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/311-13

30. јул 2013. године

Б е о г р а д

ЗАПИСНИК

28. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 30. ЈУЛА 2013. ГОДИНЕ

Седница је почела у 14,00 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Александра Томић, Жељко Сушец, Зоран Бојанић, Биљана Илић Стошић, Гордана Чомић, Љубан Панић, Живојин Станковић, Ивана Динић, Јелена Травар Миљевић, Константин Арсеновић,

као и заменици чланова Одбора: Радослав Миловановић (заменик Дејана Николића) и Невена Стојановић (заменик Зорана Васића).

Седници нису присуствовали чланови Одбора: Иван Јовановић, Дејан Николић, Јудита Поповић, Јелена Мијатовић, Зоран Васић и Иван Карић.

Осим чланова и заменика чланова Одбора, седници су присуствовали и: министар енергетике, развоја и заштите животне средине, Зорана Михајловић, државни секретар Дејан Новаковић, помоћници министра Лепосава Сојић, Хранислав Стојковић и Мирко Грубишић, начелник Одељења за хармонизацију прописа са ЕУ у области животне средине Зоран Ибровић, директор Агенције за заштиту животне средине Филип Радовић, директор Завода за заштиту природе Александар Драгишић, в.д. директора Агенције за заштиту од јонизујућих зрачења и нуклеарну сигурност Србије Слађан Велинов, саветници министра Мирјана Кнежевић и Ђорђе Вукотића, самостални саветник Александар Стојановић и Мирко Поповић из Београдске отворене школе.

На предлог председника Одбора, једногласно је усвојен следећи

Д н е в н и р е д :

1. Разматрање Инфoрмације о раду Министарства енергетике, развоја и заштите животне средине за период фебруар-април 2013. године.

Прва тачка дневног реда - **Разматрање Инфoрмације о раду Министарства енергетике, развоја и заштите животне средине за период фебруар-април 2013. године**

У уводном излагању, министар енергетике, развоја и заштите животне средине истакла је Министарство припремило Уредбу о утврђивању годишњег програма мониторинга статуса вода за 2013. годину и да је започет рад на текстовима измена и допуна више закона: о заштити животне средине, о хемикалијама, о заштити природе, о биоцидним производима, о управљању отпадом, о амбалажи и амбалажном отпаду, као и о интегрисаном спречавању и контроли загађења. Ове текстове Министарство припрема у сарадњи са представницима Секретаријата за животну средину Београда и представницима Привредне коморе. Обавестила је Одбор да Министарство ради на пет пројеката, које Европска комисија сматра критичним због тога што постоје одређени проблеми са локалним самоуправама. У Министарству је уведен и тзв. „еко телефон“ дежурне службе, који ради 24 часа и на који се јављају дежурни инспектори, који излазе на лице места и покушавају да реше проблем.

У дискусији која је уследила учествовали су: Милица Војић Марковић, Зорана Михајловић, Филип Радовић, Мирко Грубишић, Хранислав Стојковић, Гордана Чомић, Лепосава Сојић, Мирко Поповић и Александра Томић.

Постављено је питање какви су резултати појачаног надзора у Зајачи, у који је укључен и Завод за јавно здравље, као и да ли је успостављен мониториг ваздуха и мониторинг вода и да ли су укључени и остали актери у овај посао (Министарство пољопривреде, шумарства и водопривреде). Такође је постављено питање да ли је утврђено нулто стање, како би могле да се прате промене. Изражено је незадовољство због укидања Агенције за хемикалије и постављено питање о исходу састанка овог министарства са Министарством финансија и привреде у вези са висином накнада за стављање хемикалија и биоцидних производа у промет. Постављено је и питање зашто се дају накнаде „Арки“ за четири медведа, када је питање медведа завршено још 2007. године.

Одговорено је да ће Извештај Завода за заштиту здравља о концентрацији олова у крви деце стићи за неколико дана, као и да Министарство покушава да проблем загађења земљишта у Зајачи реши у две фазе. У оквиру прве фазе планира се брзо расписивање јавног позива за делимичну ремедијацију земљишта у Зајачи, а у оквиру друге фазе, у наредној години ће се започети рад на трајном сређивању земљишта у Зајачи, уз помоћ средстава из фондова Европске уније. Мерне станице за мониториг ваздуха једно време нису радиле и нису биле одржаване на одговоарајући начин, али сад мониторинг функционише. Добијене информације указују на то да проблем није у ваздуху него у земљишту.

Када је реч о хемикалијама, Одбор је информисан да се ради на формирању Националне лабораторије за хемикалије, о чему се разговара са Министарством финансија и привреде, као и о формирању буџетског фонда за заштиту животне средине.

Појашњено је да у Зајачи никад није постојала мерна станица, већ постоји аутоматски секвенциони мерач, као и да је било пауза у мониторингу ваздуха у Зајачи, два или три месеца, јер се радило се о мањем квару, филтер је замењен и поново се мери ваздух редовно у Зајачи.

Напоменуто је да нигде у Европи не постоји законска регулатива која се односи на заштиту земљишта од загађења, већ је она увек повезана са пепелиштима, пре свега са одлагалиштима и ефектима тих одлагалишта, како на подземне воде, тако и на ваздух. Директан мониторинг квалитета земљишта се нигде у Европи и не ради по питању заштите животне средине и као једног сегмента заштите животне средине – земља, вода, ваздух. Истакнуто је да је у решавање проблема Зајаче потребно укључити и Општину Лозница (сређивање водоводне и канализационе мреже у оним околним кућама). На овај начин, кроз процедне воде, зауставиће се и даља контаминација земљишта. Агенција за заштиту животне средине дала је иницијативу Влади да се крене у мониторинг земљишта, али нису добијена позитивна мишљења од осталих министарстава, између осталих и Министарства рударства и природних ресурса. Нацрт закона којим би се регулисале накнаде је у вези са Законом о накнадама за коришћење јавних добара и још увек није предат Влади.

Постављено је питање које се односило на садржину донете Уредбе о заштити од јонизујућег и нејонизујућег зрачења, као и питање на који начин се у Одељењу за хемикалије, независно од инспекцијских извештаја, обављају послови које је радила Агенција, који су много ширег карактера него што је наведено у извештају у инспекцијским пословима.

Одговорено је да исто онако како је радила Агенција за хемикалије, ради и Сектор за хемикалије и биоцидне производе, да је исти ј број запослених.

У вези са садржином Уредбе о заштити од јонизујућег и нејонизујућег зрачења, Министарство је преузело обавезу да на следећој седници да подробнији одговор.

Истакнуто је да, ако Сектор ради све што је радила Агенција за хемикалије, одсуствује било какав аргумент за укидање Агенције за хемикалије, осим да оног да је потребно смањити број агенција. Затражено је да је потребно утврдити ко је одговоран за прекид мониторинга ваздуха и да та особа буде одговарајуће кажњена. Скренута је пажња на значај да се оваква питања реше пре отварања преговора о Поглављу 27, као и на то да је неопходно да се заузме заједнички став свих државних органа о овом питању.

Када се ради о Сектору за хемикалије и биоцидне производе у оквиру Министарства, појашњено је да се ништа није променило у односу на делокруг који је имала Агенција, као ни на квалитет рада, али је промена у томе да су смањени буџетски трошкови, јер је у Агенцији била 1/3 запослених на руководећим местима (директор, заменик, три помоћника директора итд.), са високим платама. Направљена је ближа мрежа између министарства и Агенције за заштиту животне средине, што у претходном периоду није био случај. Агенција је радила процену утицаја на животну средину, како биоцида, тако и хемикалија, а то је сада комплетно припојено Министарств, чиме је остварена ефикасност у раду.

У даљем току дискусије истакнута је важност учествовања представника цивилног друштва у рад седница Одбора, посебно када су присутни и представници Министарства. Указано је на потребу да се у процесу израде закона не чека да се изради финални нацрт, који онда улази у јавну расправу (која по Пословнику Владе траје најмање 20 дана), него да се у некој од ранијих фаза укључи и цивилно друштво, које жели да они буду што бољи и применљиви, јер је политика животне средине јавна политика и јавна ствар. Постављено је питање да ли постоји план и оквирни датум када ће бити састанак Министарства са организацијама цивилног друштва, будући да је неколико пута одлаган, као и да ли је завршен извештај о степену реализације енергетске стратегије за период до 2015. године, који претходи изради нове енергетске стратегије и да ли ће он бити доступан јавности. Истакнуто је да цивилни сектор жели да помогне Министарству на све начине на које може и предложено је да се искористи као пример механизам који је успоставио Одбор за заштиту животне средине за успостављање дијалнога и сарадње са цивилним друштвом.

Одговорено је да је опредељење Владе зелена економија, као покушај да, кроз искоришћење обновљивих извора енергије и енергетске ефикасности, учинимо све оно што можемо да учинимо да сачувамо животну средину и обезбедимо одржив енергетски развој. Стратегија развоја енергетике је упућена Влади и за 10 дана ће се започети са јавним расправама по свим већим градовима у Србији, које ће трајати цео септембар, да би се затим одржала финална јавна расправа у Београду, где ће се све сугестијеизнете у јавној расправи са свим стручњацима размотрити како би се текст стратегије допунио. Истакнуто је да ће и текстови нацрта закона који ће бити на јавној расправи садржати макар најосновнија подзаконска акта. Објашњено је да је састанак са цивилним сектором одлаган из разлога што се, од око 1200 невладиних организација, са којима су постојали одређени споразуми и уговори у претходном периоду, испоставило да је око 40 - 50% њих непостојеће, па се ради о техничком проблему да се дође до списка постојећих организација цивилног друштва са којима би се одржао састанак. Указано је и на то да ко год се из цивилног сектора јавио Министарству и тражио неку информацију или разговор одређени, Министарство је увек излазило у сусрет, али се морају одредити одређени критеријуми.

Наглашено је да цивилно друштво институције не посматра у категорији политичког и партијског, већ једноставно као елементе функционисања једног система и , ко год носилац извршних и јавних функција, оно ће се трудити да са њима сарађује. И када извршна власт буде трпела критику цивилног друштва, та критика ће увек ићи у правцу унапређења политике животне средине.

Истакнуто је да је разматраном информацијом о раду Министарства учињен суштински и квалитативни искорак у односу на извештаје у прошлом сазиву и да се види да је заиста овде нешто урађено и да се ушло у коштац са проблемима. Одбор за привреду и енергетику, у сарадњи са Одбором за заштиту животне средине и Министарством енергетике, развоја и заштите животне средине, планира одржавање јавног слушања, на коме ће учествовати и цивилни сектор по питању енергетске ефикасности као једне привредне могућности развоја Србије. Указано је на то да се поставља питање релевантности постојања и рада неких невладиних организација на делу. Дат је пример једног конкурса који је одржао Регионални центар за заштиту животне средине у сарадњи са Норвешком и Данском амбасадом, где је 94 пројекта конкурисало за одређена средства, у коме се нашло 120 невладиних организација, а показало се да те невладине организације заиста имају неки кредибилитет и ван граница ове земље. Зато је важно да један од критеријума за сарадњу са цивилним друштвом буде његово функционисање на терену. Народна скупштина и њени одбори могу да кроз организовање јавних слушања окупе велики број релевантних невладих организација.

По завршеној дискусији, на предлог председника Одбора, Одбор је већином гласова (са 12 гласова за и 2 гласа против), одлучио да поднесе Народној скупштини извештај да је, сагласно члану 229. Пословника Народне скупштине, размотрио Информацију о раду Министарства енергетике, развоја и заштите животне средине за период фебруар-априли 2013. године, и одлучио да је прихвати без примедби.

Седница је завршена у 15,00 часова.

СЕКРЕТАР ОДБОРА ПРЕДСЕДНИК ОДБОРА

Милица Башић Милица Војић Марковић